Prativa Ghosh LocalWire-Odisha LocalWire\nOctober 16, 2020 By Prativa Ghosh LeaveaComment\nଭୁବନେଶ୍ୱର, ଅକ୍ଟୋବର ୧୬(ଲୋକାଲ ୱାୟାର): କୋଣାର୍କ ପରେ ଏବେ ରାଜ୍ୟର ଆଉ ୫ଟି ସ୍ଥାନରେ ହେବ ଇକୋ ରିଟ୍ରିଟ୍ । ଏନେଇ ପର୍ଯ୍ୟଟନ କମିଶନର ବିଶାଲ୍ କୁମାର ଦେବ ଶୁକ୍ରବାର ସୂଚନା ଦେଇଛନ୍ତି ।\n'ଓଡ଼ଶା ବାଏ ରୋଡ୍' କ୍ୟାମ୍ପେନ୍ ଅଧୀନରେ ଓଡ଼ିଶାର ଗ୍ରାମାଞ୍ଚଳ ପର୍ଯ୍ୟଟନର ପ୍ରଚାର ପ୍ରସାର ସହ ଆସନ୍ତା ଦିନରେ କିପରି ଏସବୁ ସ୍ଥାନରେ ଇକୋ ରିଟ୍ରିଟ୍ ଆୟୋଜନ କରାଯିବ ସେ ଉପରେ ପର୍ଯ୍ୟଟନ ସଚିବ ବିଶାଲ କୁମାର ଦେବ ଗୁରୁତ୍ୱ ବାଢ଼ିଥିଲେ ।\nଏହି ଅବସରରେ ଓଡ଼ିଶା ବାଏ ରୋଡ୍ ରେ ଆସି ଓଡ଼ିଶାର ନୈସର୍ଗିକ ଶୋଭାରାଜିକୁ ଉପଭୋଗ କରିଥିବା କିଛି ବିଶିଷ୍ଟ ବ୍ୟକ୍ତିଙ୍କୁ ସମ୍ବର୍ଦ୍ଧିତ କରାଯାଇଥିଲା ।\nଏ ବାବଦରେ ମୁମ୍ବାଇରୁ ଆସିଥିବା ରୋଡି ପବନ କୁମାର ଦୁବେ କହିଛନ୍ତି, ମୁଁ ଓ ମୋ ସାଙ୍ଗ ରାଜିବ ଶାହା ମିଶି ଇଣ୍ଡିଆ ଏକ୍ସପେଡିସନରେ ବାହାରିଛୁ ।\nଆଜି ଆମର ୨୮ତମ ଦିନ । ଯେଉଁଥିରେ ଆମେ ଓଡ଼ିଶାରେ ପାଦ ଥାପିଛୁ । ଏହା ଆମ ଯାତ୍ରାର ୨୩ତମ ରାଜ୍ୟ ।\nଓଡ଼ିଶା ଆସି ମୋତେ ଖୁବ୍ ଖୁସି ଲାଗୁଛି । ରାଜ୍ୟ ପର୍ଯ୍ୟଟନ ବିଭାଗ ପକ୍ଷରୁ ଆରମ୍ଭ ହୋଇଥିବା ଓଡ଼ିଶା ବାଏ ରୋଡ୍ ନିଶ୍ଚିତ ଭାବେ ଆଗାମୀ ଦିନରେ ଗ୍ରାମାଞ୍ଚଳ ପର୍ଯ୍ୟଟନକୁ ସହାୟକ ହେବ ।\nଏତିକି କହିବି ଏବେ ଭ୍ରମଣ କରିବାରେ କୌଣସି ଅସୁବିଧା ନାହିଁ । ତେବେ ସତର୍କ ହୋଇ ଭ୍ରମଣ କରିବା ଦରକାର ।\nସଡ଼କ ପଥରେ ଗଲେ ଆମେ ପର୍ଯ୍ୟଟନ ସ୍ଥାନ ବୁଲିବା ସହ ସ୍ଥାନର ଖାଦ୍ୟପେୟ, ହସ୍ତତନ୍ତ, ହସ୍ତଶିଳ୍ପକୁ ଦେଖିପାରିବା, ନିଜ ପାଇଁ ଏଥିରୁ କିଛି କିଣି ପାରିବା ।\nଏହାଦ୍ୱାରା ଆମେ କେନ୍ଦ୍ର ସରକାରଙ୍କ 'ଭୋକାଲ୍ ଫର୍ ଲୋକାଲ୍'ର ପ୍ରଚାର ବି କରି ପାରିବା । ଯାହାକି ପରବର୍ତ୍ତୀ ସମୟରେ ସ୍ଥାନୀୟ ଲୋକଙ୍କ ପାଇଁ ସହାୟକ ହୋଇ ପାରିବ ।\nମିଳିଥିବା ସୂଚନା ଅନୁସାରେ କରୋନା ପରବର୍ତ୍ତୀ ସମୟରେ ଦେଶର ପର୍ଯ୍ୟଟନ ବୈଭବକୁ ପୁଣିଥରେ ଟ୍ରାକକୁ ଫେରାଇ ଆଣିବା ସହ ଏନେଇ ଲୋକଙ୍କ ମନରେ ସଚେତନତା ସୃଷ୍ଟି କରିବା ପାଇଁ ଗୁଜରାଟରୁ ୬ ଜଣ ଯୁବକ ଆସି ଓଡ଼ିଶା ପହଞ୍ଚିଛନ୍ତି ।\n୩୬ ଦିନରେ ୩୪ ରାଜ୍ୟ ବୁଲିବାର ଏହି ମିଶନ୍ ମୋଡ୍ ଆରମ୍ଭ ହୋଇଛି କାର୍ ରେ । ସେପ୍ଟେମ୍ବର ୧୮ରେ ଗାନ୍ଧୀ ନଗରରୁ ଆରମ୍ଭ ହୋଇଥବା ଏହି ଯାତ୍ରାରେ ଅଛନ୍ତି ରାଜୀବ ଶାହା(୫୬), ଥୋମାସ୍ କୋଶେ(୪୮), ନୀତିନ୍ ଗୁପ୍ତା (୩୭), ସଞ୍ଜୟ ପଟେଲ(୪୫), ପୱନ୍ ଦୁବେ (୪୫) ଓ ରୀତେଶ ପାରେଖ (୪୫) ।\nଏ ବାବଦରେ ଦଳର ସବୁଠାରୁ ବୟସ୍କ ରାଜୀବ କହନ୍ତି କରୋନା ଯୋଗୁଁ ପର୍ଯ୍ୟଟନ ଶିଳ୍ପ ସମ୍ପୂର୍ଣ୍ଣ ଭୁଶୁଡ଼ି ଯାଇଛି । ଏହି ଶିଳ୍ପକୁ ପୁଣିଥରେ ଉତ୍ସାହିତ କରିବା ପାଇଁ ଓ ଲୋକମାନଙ୍କୁ ଏଥିପାଇଁ ସଚେତନ କରିବା ପାଇଁ ଆମେ ଏଭଳି ଏକ ମିଶନ୍ ମୋଡରେ ବାହାରିବାକୁ ଚିନ୍ତା କଲୁ ।\nସେ ଆହୁରି କହିଛନ୍ତି ଯେତେଯାଏଁ ଟିକା ଆସିନି ସେତେପର୍ଯ୍ୟନ୍ତ ଆମକୁ କରୋନା ସହ ବଞ୍ଚିବାକୁ ହେବ । ଆମେ ଏହି ଯାତ୍ରା ଦ୍ୱାରା ଲୋକଙ୍କୁ କହିବାକୁ ଚାହୁଁଛୁ ସମସ୍ତ ପ୍ରତିଷେଧକ ଗ୍ରହଣ କରି ତୁମେମାନେ ମଧ୍ୟ ଆମ ପରି ବୁଲିପାରିବ ।\nଅପରପକ୍ଷେ କରୋନା ପରବର୍ତ୍ତୀ ସମୟରେ କୋଣାର୍କ ବ୍ୟତୀତ ଅନ୍ୟ ୫ଟି ସ୍ଥାନରେ ଇକୋ ରିଟ୍ରିଟ୍ ପାଇଁ ରାଜ୍ୟ ପର୍ଯ୍ୟଟନ ବିଭାଗ ଅଣ୍ଟା ଭିଡ଼ିଛି ।\nଏସବୁ ସ୍ଥାନରେ ଇକୋ ରିଟ୍ରିଟ୍ କରାଯାଇ ପର୍ଯ୍ୟଟକଙ୍କୁ ଓଡ଼ିଶା ପ୍ରତି ଆକର୍ଷିତ କରାଯିବ । ସାତକୋଶିଆର ବଡ଼ମୂଳରେ ଏହା କରାଯିବାକୁ ସ୍ଥିର କରାଯାଇଥିବା ବେଳେ ଭିତରକନିକାର ନଳିତାପଟିଆରେ ଏହା କରାଯିବ ।\nଡିସେମ୍ବର ୧ରୁ ଫେବ୍ରୁଆରୀ ୨୮ ଭିତରେ ଏସବୁ ସ୍ଥାନରେ ଇକୋ ରିଟ୍ରିଟ୍ ଆୟୋଜିତ ହେବ । ଯେଉଁଠାରେ ପର୍ଯ୍ୟଟକଙ୍କ ରହଣି ପାଇଁ ବିଳାସପୂର୍ଣ୍ଣ ଟେଣ୍ଟ ସାଙ୍ଗକୁ କଟେଜ୍, ରେସ୍ତୋରାଁ, କ୍ରୀଡ଼ା କାର୍ଯ୍ୟକ୍ରମ ଆଦି କରାଯିବ ।\nଷ୍ଟାର୍ ହୋଟେଲ ର ସମସ୍ତ ସୁବିଧା ପର୍ଯ୍ୟଟକଙ୍କୁ ଏଠାରେ ମିଳିବ । ବିଶେଷ କରି ପର୍ଯ୍ୟଟକଙ୍କୁ ବିଳାସପୂର୍ଣ୍ଣ ଟେଣ୍ଟ ରେ ରହିବା ସହ ପ୍ରକୃତି କୋଳରେ ବିଭିନ୍ନ ରକମର ଖାଦ୍ୟ, ସ୍ପା, ଦୁଃସାହାସିକ କ୍ରୀଡ଼ା, ନେଚର ଟ୍ରେଲ୍ ଆଦିର ଅନୁଭୂତି ମିଳିବ ।\nଏହାସାଙ୍ଗକୁ ରାତିରେ ସାଂସ୍କୃତିକ କାର୍ଯ୍ୟକ୍ରମ ସହ ମୁ୍ୟଜିକାଲ୍ ନାଇଟ୍ ର ସୁବିଧା ମିଳିବ ।\nFiled Under: Odia, Special, ବିଶେଷ Tagged With: Special, ଓଡିଶା, ପର୍ଯ୍ୟଟନସ୍ଥଳୀ, ବିଶେଷ\nOctober 15, 2020 By Prativa Ghosh LeaveaComment\nଭୁବନେଶ୍ୱର, ଅକ୍ଟୋବର ୧୫(ଲୋକାଲ ୱାୟାର): ଯେତେବେଳେ କାମ ହିଁ ତା'ର ପରିଚୟ ତିଆରି କରେ ସେତେବେଳେ ଜଣେ କଳାକାର ଲୋକପ୍ରିୟ ହୁଏ ।\nଏମିତି ଜଣେ କଳାକାର ହେଲେ ଓଡ଼ିଶାର ସୁଦର୍ଶନ ସାହୁ । ଯାହାଙ୍କ ସୃଜନଶୀଳତାରେ ରୂପ ପାଇଛି ଓଡ଼ିଶା ବନ୍ୟଜନ୍ତୁ ମାନଚିତ୍ର ।\nଯାହାକି ରାତାରାତି ଭାଇରାଲ୍ ହେବା ସହ ଅନେକ ବନ୍ୟଜନ୍ତୁପ୍ରେମୀ, ଗବେଷକ, ଫଟୋଗ୍ରାଫର, ବନ୍ୟଜନ୍ତୁ ସଂରକ୍ଷକ ଓ ବିଭିନ୍ନ ଅନୁଷ୍ଠାନ ଦ୍ୱାରା ଉଚ୍ଚ ପ୍ରଶଂସିତ ହୋଇଛି ।\nସୁଦର୍ଶନଙ୍କ ଏହି ସୃଜନ ସୃଷ୍ଟିରେ ଏସୀୟ ହାତୀ, ଭାରତୀୟ ପଙ୍ଗୋଲିନ୍, ବେଙ୍ଗଲ ଟାଇଗର, ଇରାୱାଡି ଡଲଫିନ୍, ସ୍ପଟେଡ ଡିୟର୍, ଫିସିଂ କ୍ୟାଟ୍ ଆଦି ସ୍ଥାନ ପାଇଥିବା ବେଳେ ଏହାର ଅନ୍ୟ ଦିଗରେ ଓଡ଼ିଶାର ଆଦିବାସୀ ତଥା ବନ୍ୟଜନ୍ତୁ ହଟସ୍ପଟ୍ ସ୍ଥାନ ମାନଙ୍କ ବାବଦରେ ସୂଚନା ଦିଆଯାଇଛି ।\nଏ ବାବଦରେ ସୁଦର୍ଶନ କହନ୍ତି ଯେତେବେଳେ କୌଣସି ଜିନିଷକୁ ମୁଁ ଚିନ୍ତାକରେ ଓ ଏହାକୁ ରୂପ ଦେବାକୁ ଚେଷ୍ଟା କରେ ସେତେବେଳେ ମୁଁ ଘଣ୍ଟା ଘଣ୍ଟା ଧରି ମାନସ ମନ୍ଥନ କରେ ।\nମୁଁ ବାସ୍ତବିକ ଏଥିରେ ନିଜକୁ ଓ ନିଜର ଆବେଗକୁ ଭରିବାକୁ ଚେଷ୍ଟା କରେ । ଏମିତି କିଛି ଭାବେ ଯେଉଁଥିରେ ମୋର ଜନ୍ମ ମାଟି, ମୋ ମାଟିର ମହକ, ମୁଁ ବଞ୍ଚୁଥିବା ଜୀବନ ରହିଥିବ । ଆଙ୍କିଲାବେଳେ ଭାବେ ଯେ ଏମିତି କିଛି କରିବି ଯାହାକି ମୋତେ ମୋ ଘରକୁ ଫେରିଯିବାକୁ ବାଧ୍ୟ କରିବ, ମୋ ମାଟିକୁ ଦେଖିବାକୁ ଆକୁଳ କରାଇବ ।\nସେ କହନ୍ତି ମୁଁ ପୁରୁଣା ଭୁବନେଶ୍ୱର ଅଞ୍ଚଳର । ପିଲାବେଳୁ ମନ୍ଦିର ମାଳିନୀ ସହରରେ ବଢ଼ିଛି ।\nଯେତେବେଳେ ଆଖି ଖୋଲି ଦେଖିଛି ସେତେବେଳୁ କାରୁକାର୍ଯ୍ୟ, ପଥର ଖୋଦିତ ମୂର୍ତ୍ତି ସବୁ ମୋତେ ଆମୋଦିତ କରିଛି ।\nଆଉ ମୁଁ ଅଧିକାଂଶ ସମୟରେ ବୁଲିବା ପାଇଁ ପଶ୍ଚିମବଙ୍ଗର କୋଲକାତା ସହର ଯାଇଛି ।\nସେଠାକାର ଉତ୍ସବ ମୁଖରିତ ରାସ୍ତା ଓ ଅଧାଗଢ଼ା ମା'ଙ୍କ ମୂର୍ତ୍ତି ସବୁବେଳେ ମୋତେ ଅନ୍ୟମନସ୍କ କରାଏ ।\nମୋ ଜନ୍ମ ମାଟି ଓଡିଶା ଓ ମୁଁ ଦେଖିଥିବା କଲିକତା ସହରର ଛାପ ମୋ ଚିତ୍ରରେ ସ୍ପଷ୍ଟ ବାରିହୋଇ ପଡେ ।\nଜଣେ କଳାକାର ଭାବେ ମୁଁ ଏହି ଦୁଇ ସହରର ଭିଜୁଆଲ ଆର୍ଟ ବା ଭିଜୁଆଲ ଭାଷାକୁ ମୋ ଚିତ୍ରରେ ପରିସ୍ପୁଟ କରିବାର ପ୍ରୟାସ କରିିଛି ।\nକଲିକତାର ସୌନ୍ଦର୍ଯ୍ୟ ଓ ମୋ ସହର ଓ ମୋ ମାଟିର ପାରମ୍ପରିକତା ଓ ମୂଳତା ମୋ ଚିତ୍ରରେ ଅତି ସ୍ପଷ୍ଟ ଭାବେ ଜୀବନ୍ତ ବୋଲି ଜଣେ କହିପାରିବ ।\nଦିଲ୍ଲୀ ସ୍ଥିତ ଏନଆଇଏଫଟିରୁ କମୁ୍ୟନିକେସନ୍ ଡିଜାଇନରେ ଶିକ୍ଷା ଗ୍ରହଣ କରିବା ପରେ ନିଜର ଶେଷବର୍ଷ ସ୍ନାତକୋତ୍ତର ପରୀକ୍ଷା ପାଇଁ ଆବଶ୍ୟକ ପ୍ରେଜେକ୍ଟ ତାଙ୍କ ଜୀବନର ମୋଡ଼ ବଦଳାଇଦେଲା ।\nସୁଦର୍ଶନ କହନ୍ତି ଏହି ପ୍ରୋଜେକ୍ଟରେ ମୋର ବିଷୟ ଥିଲା ୱାଇଲ୍ଡ ଲାଇଫ୍ କଞ୍ଜରଭେସନ୍ ଥ୍ରୋ ଦ ମିଡିୟମ୍ ଅଫ ଆର୍ଟ ଅର୍ଥାତ କଳା ମାଧ୍ୟମରେ ବନ୍ୟଜନ୍ତୁ ସଂରକ୍ଷଣ ।\nସେବେଠାରୁ ମୁଁ ନିୟମିତ ବ୍ୟବଧାନରେ ଓଡ଼ିଶାର ବିଭିନ୍ନ ଅଞ୍ଚଳ ଓ ଓଡ଼ିଶା ବାହାରର ବିଭିନ୍ନ ସ୍ଥାନ ବୁଲିବାରେ ଲାଗିଲି ।\nମୋ ଭିତରେ ଲୁଚି ରହିଥିବା ଅନୁସନ୍ଧିତ୍ସୁ ପିଲାଟିକୁ ମୁଁ ନିଜେ ଆବିଷ୍କାର କଲି ଓ ସବୁ ସ୍ଥାନରେ ମୁଁ ମୋ ଚିତ୍ର ବା ମୋ ସୃଜନଶୀଳତା ପାଇଁ ଉପାଦାନମାନ ଖୋଜିବାରେ ଲାଗିଲି ।\nମୋ ଚିତ୍ର ପାଇଁ ଉପାଦାନ ସବୁକୁ ବେଳେ ବେଳେ ମୁଁ ଜଙ୍ଗଲ ରାସ୍ତାର ଚଟାଣରେ ପାଇଛି ତ ଆଉ କେତେବେଳେ ଆଦିବାସୀ ଘରର କାନ୍ଥରେ ଅଙ୍କାଯାଇଥିବା ଚିତ୍ର ଭିତରେ ପାଇଛି ।\nବାଡ଼ି ବଗିଚା, କାଦୁଅ, ଚଟାଣ, ପଶୁ, ପକ୍ଷୀ, ବାଲି ସବୁଥିରେ ମୁଁ ମୋ ସୃଜନଶୀଳତା ପାଇଁ ଉପାଦାନ ଖୋଜିଛି ଆଉ ପାଇଛି ମଧ୍ୟ ।\nଯେତେବେଳେ ଧୀରେ ଧୀରେ ମୋ ଭିତରେ ଏସବୁ ପ୍ରବୃତ୍ତି ବଢ଼ିବାରେ ଲାଗିଲା ସେତେବେଳେ ମୁଁ ଗୁଡଗାଓଁରେ ପାଇଥିବା ଚାକିରି ଛାଡିଦେଲି ।\nଆଉ ଏବେ ଓଡ଼ିଶା, ଆନ୍ଧ୍ରପ୍ରଦେଶ ସରକାରଙ୍କ ଜଙ୍ଗଲ ବିଭାଗ ସହ ମିଶି ଫ୍ରି-ଲାନ୍ସର ଭାବେ ବିଭିନ୍ନ ପ୍ରକଳ୍ପରେ କାମ କରୁଛି ।\nସୁଦର୍ଶନ କହନ୍ତି ନିକଟରେ ମୁଁ ଏକ କାଦୁଅ ଚିତ୍ରକଳା ଉପରେ କାମ କରୁଛି । ମୁଁ ବିଭିନ୍ନ କାଦୁଅକୁ ନେଇ ରଙ୍ଗ ସହ ଏହାକୁ ବୋଲି ଏକ ଫିସିକ୍ୟାଟ୍ ର ପୋର୍ଟରେଟ ତିଆରି କରିଛି ।\nଏହି ଚିତ୍ରକଳାର କୌଶଳ ମୁଁ ରନ୍ଥାମ୍ଭୋରର ଆଦିବାସୀମାନଙ୍କ ପାଖରୁ ଶିଖିଛି । ସେ କହନ୍ତି ବନ୍ୟଜନ୍ତୁ ସଂରକ୍ଷଣ ହେଉଛି ଏକ କଳା । ବାସ୍ତବିକ ସଂରକ୍ଷଣ ବୋଲି କୌଣସି ଶବ୍ଦ ମୋ ଶବ୍ଦ କୋଷରେ ନାହିଁ ।\nମୋ ମତରେ ଯେତେବେଳେ ବନ୍ୟଜନ୍ତୁ ଓ ପ୍ରକୃତିକୁ ତୁମେ ଭଲ ପାଇବା ଆରମ୍ଭ କରିବ ସେତେବେଳେ ତୁମେ ତାକୁ ବୁଝିବା ଆରମ୍ଭ କରିବ ।\nଆଉ ଯେତେବେଳେ ତୁମେ ତାକୁ ବୁଝିବା ଆରମ୍ଭ କରିବ ତୁମେ ତାକୁ ସମ୍ମାନ ଦେବା ଆରମ୍ଭ କରିବ । ଆଉ ଏହା ଧୀରେ ଧୀରେ ସଂରକ୍ଷଣ ଆଡ଼କୁ ଗତି କରିବ ।\nନିକଟରେ ସୁଦର୍ଶନ ମାଇଁ ପିକଚର୍ ଅଫ୍ ଡିଭାଇନିଟି ନାମରେ ଏକ ସିରିଜ୍ ଚିତ୍ର କରିବା ଆରମ୍ଭ କରିଛନ୍ତି ।\nଏ ବାବଦରେ ସେ କହନ୍ତି ପୂର୍ବ ସମୟରେ ଆଦିବାସୀ ଦେବତାମାନଙ୍କୁ ପ୍ରକୃତିର ଉପାସକ ଭାବେ ପୂଜା କରାଯାଉଥିଲା ।\nବର୍ତ୍ତମାନ ସେସବୁର ସଂଜ୍ଞା ବଦଳି ଯାଇଛି । ମାଇଁ ପିକଚର୍ ଅଫ୍ ଡିଭାଇନିଟି ଦ୍ୱାରା ମୁଁ ସେହିସବୁକୁ ପୁନରୁତ୍ଥାନ କରିବାକୁ ଚେଷ୍ଟା କରିଛି ।\nସେସବୁ ଚିତ୍ର ବନ୍ୟପ୍ରାଣୀରୁ ଅନୁପ୍ରାଣୀତ ହୋଇଛି । ଏଥିରେ ବାଘ-ଜଙ୍ଗଲ, ବେଙ୍ଗ-ବର୍ଷା, ସାପ-ପୃଥିବୀ ଭଳି ସାତୋଟି ବନ୍ୟପ୍ରାଣୀକୁ ସାତଟି ଉପାଦାନ ସହ ଯୋଡ଼ାଯାଇ ପ୍ରସ୍ତୁତ କରାଯାଇଛି । ଯାହାକି ୧ ଓ ୨ ଭାଗରେ ଦର୍ଶକଙ୍କ ଆଗକୁ ଆସିବ ।\nଭୁବନେଶ୍ୱର, ଅକ୍ଟୋବର ୧୫(ଲୋକାଲ ୱାୟାର): କରୋନା ଯୋଗୁଁ ବନ୍ଦ ରହିଥିବା ରାଜ୍ୟ ପର୍ଯ୍ୟଟନ ବିଭବଗୁଡ଼ିକ ନିକଟରେ ଖୋଲିଛି ।\nପର୍ଯ୍ୟଟକଙ୍କୁ ସୁରକ୍ଷା ଦେବା ପାଇଁ ଆଗରୁ ଆଇଆଇଟିଟିଏମ୍, ବନ ବିଭାଗର ୱାଇଲ୍ଡ ଲାଇଫ୍ ୱିଙ୍ଗ ମିଶି ତାଲିମ ନେଇଥିଲେ ।\nଏବେ ରାଜ୍ୟ ପର୍ଯ୍ୟଟନ ବିଭାଗ ଗ୍ରାମୀଣ ପର୍ଯ୍ୟଟନ ସ୍ଥଳଗୁଡ଼ିକର ପ୍ରଚାର କରିବା ପାଇଁ ଓଡ଼ିଶା ବାଏ ରୋଡ୍ ଶୀର୍ଷକ ଏକ କ୍ୟାମ୍ପେନ୍ ଆରମ୍ଭ କରିଛି ।\nଗତ କିଛି ଦିନ ହେବ ଏନେଇ ବିଭିନ୍ନ ପରିବେଶ ପର୍ଯ୍ୟଟନ ସ୍ଥଳଗୁଡିକ, ସେଠାକୁ ସଂଲଗ୍ନ ରାସ୍ତା, ସ୍ଥାନୀୟ ଖାଦ୍ୟ ଓ ଜାତୀୟ ରାଜପଥ ଗୁଡ଼ିକର ପ୍ରଚାର କରାଯାଉଛି ।\nମହାନଦୀରେ କାଏକିଂଃ ନୈସର୍ଗିକ ଶୋଭାରାଜିରେ ଭରପୁର ଓଡ଼ିଶାର ସବୁଠାରୁ ଆକର୍ଷଣୀୟ ନଦୀ ଶଯ୍ୟା ହେଉଛି ମହାନଦୀ ।\nଯିଏ ଦେଖିଛି ସିଏ ଜାଣିଛି । ରାଜ୍ୟ ପର୍ଯ୍ୟଟନ ବିଭାଗ ପକ୍ଷରୁ ଆରମ୍ଭ ହୋଇଥିବା 'ଓଡ଼ିଶା ବାଏ ରୋଡ'ରେ ଏନେଇ ଅନେକ ପ୍ରଚାର କରାଯାଉଛି ।\nସାଧାରଣତଃ ସ୍ଥାନୀୟ ଖାଦ୍ୟକୁ ଭଲ କରି ଚାଖିବା, ରାସ୍ତାରେ ଗଲାବେଳେ ଗ୍ରାମୀଣ ପର୍ଯ୍ୟଟନକୁ ମନଭରି ଉପଭୋଗ କରିବା, ଅନୁସନ୍ଧିତ୍ସୁ ମନରେ ତାହାର ଭାବାବେଗକୁ ରୋମନ୍ଥନ କରିବା, ତା'ର ଇତିହାସକୁ ବଖାଣିବା ସହ ମହାନଦୀ ପଠାରେ ଶୋଇ ପ୍ରକୃତିକୁ ଅନୁଭବ କରିବାର ରୋମାଞ୍ଚକର ଅନୁଭୂତି କେବଳ ଜଣେ ରାଜ୍ୟର ରାଜପଥ ଦେଇ ଗଲେ ହିଁ ପାଇ ପାରିବ ।\nବିଶେଷ କରି ମହାନଦୀ ଦେଇ ଆଠଗଡ଼ରୁ କଟକ ଜଣେ କାୟକିଂ କରି ଏହାର ମଜା ନେଇ ପାରିବ ।\nଡେରାସ୍ ସମେତ ୨୦ ସ୍ଥାନରେ ବୋଟିଂଃ ପୋଷ୍ଟ ଲକଡାଉନ୍ ସମୟରେ ପର୍ଯ୍ୟଟକଙ୍କୁ ଓଡ଼ିଶା ପ୍ରତି ଆକୃଷ୍ଟ କରିବା ପାଇଁ ବିଭିନ୍ନ ପରିବେଶ ପର୍ଯ୍ୟଟନ ସ୍ଥଳୀଗୁଡିକରେ ବୋଟିଂ ସୁବିଧା ଆରମ୍ଭ କରାଯାଇଛି ।\n୨୦୧୬ରୁ ୨୦୧୦ ଭିତରେ ରାଜ୍ୟର ୨୦ଟି ସ୍ଥାନରେ ପର୍ଯ୍ୟଟକଙ୍କ ପାଇଁ ଏହି ସୁବିଧା କରାଯାଇଥିବା ବେଳେ ନିକଟ ଭବିଷ୍ୟତରେ ଏହାହିଁ ହେବ ଆକର୍ଷଣର କେନ୍ଦ୍ରବିନ୍ଦୁ ।\nଡେବ୍ରିଗଡ, ହୀରାକୁଦ ଜଳଭଣ୍ଡାର, ଭିତରକନିକା, ସାତକୋଶିଆ, ବାଲେଶ୍ୱରର ଋଷିଆ, ବିଚିତ୍ରପୁର, ଚିଲିକା ହ୍ରଦ, ସରାଫଗଡ, ମାଲକାନଗିରିର ଚିତ୍ରକୋଣ୍ଡା, ସୀତାଗୁଡ଼ା ଜଳଭଣ୍ଡାର ଆଦିରେ ଏହି ସୁବିଧା କରାଯାଇଛି ।\nଏହାଛଡ଼ା ପର୍ଯ୍ୟଟକଙ୍କ ସୁବିଧା ପାଇଁ ସେଠାରେ ଲାଇଫଜ୍ୟାକେଟ୍ ଓ ସମସ୍ତ ଆନୁସଙ୍ଗିକ ସୁବିଧା କରାଯାଇଛି । ସେହିପରି ଗତବର୍ଷଠାରୁ ଚନ୍ଦକାର ଡେରାସଠାରେ ପର୍ଯ୍ୟଟକଙ୍କ ପାଇଁ ବୋଟିଂ ସୁବିଧା କରାଯାଇଛି ।\nସ୍ଥାନୀୟ ଲୋକଙ୍କୁ କର୍ମନିଯୁକ୍ତିଃ ବର୍ତ୍ତମାନ ରାଜ୍ୟରେ ୪୭ଟି ପରିବେଶ ପର୍ଯ୍ୟଟନ ସ୍ଥଳୀ ଥିବା ବେଳେ ଏସବୁରେ ୩୩୩ଟି ରୁମ୍ ରହିଛି ।\nଯେଉଁଠାରେ ୧୦୧୦ ଜଣଙ୍କ ପାଇଁ ରହିବା ସବୁଧା ରହିଛି । ବିଚିତ୍ରପୁର, କୁମାରୀ, ଶିମିଳିପାଳର ଗୁଡ଼ଗୁଡ଼ିଆ, କନ୍ଧମାଳର ମଣ୍ଡାଶୂର ଆଦି ପରିବେଶ ପର୍ଯ୍ୟଟନ ସ୍ଥଳୀରେ ୧୯ଟି ନୂଆ ରୁମ୍ ଯୋଡ଼ାଯାଇଛି ।\nଏସବୁ ପରିବେଶ ପର୍ଯ୍ୟଟନ ସ୍ଥଳୀଗୁଡ଼ିକ ଗ୍ରାମୀଣ ଅର୍ଥନୀତିକୁ ବିକାଶ କରିବା ଦିଗରେ ବେଶ ସହାୟକ ହେବା ସହ ସ୍ଥାନୀୟ ଲୋକଙ୍କୁ କର୍ମନିଯୁକ୍ତି ମିଳୁଛି ।\nକାରଣ ଏଠାରେ ସ୍ୱୟଂ ସେବକ ଗୋଷ୍ଠୀଗୁଡ଼ିକର ମହିଳା ଓ ପୁରୁଷ କର୍ମକର୍ତ୍ତାମନେ କାମ କରିବାର ସୁଯୋଗ ପାଉଛନ୍ତି । ରାଜ୍ୟର ପ୍ରାୟ ୬୦୦ରୁ ଅଧିକ ଗୋଷ୍ଠୀ ସଦସ୍ୟ ଏବେ ଏସବୁ ପରିବେଶ ପର୍ଯ୍ୟଟନ ସ୍ଥଳୀରେ କାମ କରୁଛନ୍ତି ।\nFiled Under: Odia, Special, ପର୍ଯ୍ୟଟନସ୍ଥଳୀ, ବିଶେଷ Tagged With: Special, ଓଡିଶା, ବିଶେଷ\nଡିସେମ୍ବର ସୁଦ୍ଧା ନୂଆ ରୂପ ପାଇବ କଳିଙ୍ଗ ଷ୍ଟୁଡିଓ\nOctober 8, 2020 By Prativa Ghosh LeaveaComment\nଭୁବନେଶ୍ୱର, ଅକ୍ଟୋବର ୮(ଲୋକାଲ ୱାୟାର): ଆଉ ମାତ୍ର ଦୁଇ ମାସ । ବଦଳି ଯିବ ଖଣ୍ଡଗିରି ସ୍ଥିତ କଳିଙ୍ଗ ଷ୍ଟୁଡିଓ ଚିତ୍ର ।\nଏଥିପାଇଁ ଜୋରସୋରରେ କାମ ଚାଲିଛି । ଯଦିଓ ବାତ୍ୟା ଓ କୋଭିଡ ଯୋଗୁଁ ନବୀକରଣ କାମ ସାମାନ୍ୟ ଧିମେଇ ଯାଇଥିଲା ହେଲେ ଏବେ ପୁଣିଥରେ କାମ ଆରମ୍ଭ ହୋଇଛି ।\nଏନେଇ ଓଡ଼ିଶା ଚଳଚ୍ଚିତ୍ର ଉନ୍ନୟନ ନିଗମ ସଭାପତି କୁନା ତ୍ରିପାଠୀ ଟ୍ୱିଟ୍ କରି ଜଣାଇଛନ୍ତି ।\nଏ ବାବଦରେ କୁନା ତ୍ରିପାଠୀ କହିଛନ୍ତି କରୋନା ଯୋଗୁଁ ଆଜିକୁ ୮ ମାସ ହେଲାଣି ବନ୍ଦ ପଡ଼ିଥିବା ପର୍ଯ୍ୟଟନ ଶିଳ୍ପ ପୁଣିଥରେ ଧୀରେ ଧୀରେ ଚଳଚ ଳ ହେବାରେ ଲାଗିଛି ।\nପୁଣିଥରେ ସୁଟିଂ ଆରମ୍ଭ ହୋଇଛି । ମୁଖ୍ୟ ଫାଟକ ଓ ଭିତର ସାଜସଜ୍ଜା, ଅଟ୍ଟାଳିକା, ସୁଟିଂ ସେଡ ଆଦି ନବୀକରଣ ହେଲାଣି ।\nଆଉ ମାତ୍ର କିଛିଦିନର ଅପେକ୍ଷା । କଳିଙ୍ଗ ଷ୍ଟୁଡିଓ ନିଶ୍ଚିତ ଭାବେ ନୂଆ ରୂପରେ ଦେଖଣାହାରୀଙ୍କୁ ଆକର୍ଷିତ କରିବ ।\nସେ ଆହୁରି କହିଛନ୍ତି ଯେ ଧୀରେ ଧୀରେ ଷ୍ଟୁଡିଓ ପ୍ରତି ଓଡ଼ିଶା ନିଦେ୍ର୍ଦଶକ, ପ୍ରଯୋଜକମାନେ ଆଗ୍ରହ ଦେଖାଇବା ଆରମ୍ଭ କଲେଣି ।\nକରୋନା ପୂର୍ବ ଯାଏଁ ପାଖାପାଖି ୫୦ରୁ ଅଧିକ ଛୋଟ ବଡ଼ ଚଳଚ୍ଚିତ୍ର ସୁଟିଂ ହୋଇ ସାରିଥିଲା ।\nଉଭୟ କ୍ଷୁଦ୍ର ଓ ବଡ଼ ବଜେଟ ନିଦେ୍ର୍ଦଶକମାନେ ଏଠାରେ ସୁଟିଂ କରିବାକୁ ମନ ବଳାଉଛନ୍ତି ।\nଏଠାକାର ଷ୍ଟୁଡିଓ ଗୋଟିଏ ସମୟରେ ପୂର୍ବ ଭାରତର ସବୁଠାରୁ ବଡ଼ ଓ ଭଲ ଷ୍ଟୁଡିଓ ଥିଲା । ଯାହାକୁକି ଆମେ ପୁଣିଥରେ ନବୀକରଣ କରିବାକୁ ଅଣ୍ଟା ଭିଡ଼ିଛୁ ।\nକୁନାଙ୍କ ଏହି ଟ୍ୱିଟ୍ ପରେ ବିଭିନ୍ନ ମହଲରୁ ଶୁଭେଚ୍ଛୁଙ୍କ ଶୁଭକାମନା ଛୁଟିଛି । ବରିଷ୍ଠ ପ୍ରଯୋଜକ ଅକ୍ଷୟ ପରିଜା କହିଛନ୍ତି ଚଳଚ୍ଚିତ୍ର ବ୍ୟବସାୟକୁ ବଢ଼ାଇବା ଦିଗରେ ଷ୍ଟୁଡିଓର ଭୂମିକା ଗୁରୁତ୍ୱପୂର୍ଣ୍ଣ ।\n୧୯୯୯ ମହାବାତ୍ୟା ପରେ ଷ୍ଟୁଡିଓ ସମ୍ପୂର୍ଣ୍ଣ ଭାବେ ଭାଙ୍ଗିଯାଇଥିଲା ।\nସେବେଠାରୁ ଅଣ୍ଟା ସଳଖି ନଥିବା ବେଳେ ପୁଣି ଫନିରେ କରାଳ କାୟା ଷ୍ଟୁଡିଓର ଅବସ୍ଥା ଆହୁରି ଶୋଚନୀୟ କରି ଦେଇଥିଲା ।\nକୁନା ତ୍ରିପାଠୀ ଓଡ଼ିଶା ଚଳଚ୍ଚିତ୍ର ନିଗମକୁ ନୂଆକରି ଆସିବା ପରେ ଏହାର ରୂପ ବଦଳାଇବାକୁ ପ୍ରୟାସ ଆରମ୍ଭ କରିଥିଲେ ।\nଯାହାକି ଧୀରେ ଧୀରେ ବାସ୍ତବ ରୂପ ନେଉଛି । ଏବେ ମୁଁ ଓ ମୋ ପରି ପ୍ରଯୋଜକ ମାନେ ଓଡ଼ିଶାରେ ଚଳଚ୍ଚିତ୍ର ସୁଟିଂ କରିବା ଦିଗରେ ଆଗ୍ରହ ଦେଖାଇବେ ନିଶ୍ଚିତ ।\nମିଳିଥିବା ସୂଚନା ଅନୁସାରେ କଳିଙ୍ଗ ଷ୍ଟୁଡିଓ ଭିତର କ୍ୟାମ୍ପସରେ ଚଳଚ୍ଚିତ୍ର ଡବିଂ ପାଇଁ ଏକ ଡବିଂ ଲାବୋରେଟୋରୀ ନିର୍ମାଣ କରାଯାଉଛି ।\nଏହାବାଦ୍ ଷ୍ଟୁଡିଓ ଭିତରେ ଏକ ଗ୍ରାମ୍ୟ ପରିବେଶ ଓ ସହରୀ ପରିବେଶ ସୃଷ୍ଟି କରାଯାଉଛି । ସୁଇମିଂ ପୁଲ୍, ରେଳଷ୍ଟେସନ୍ ଓ ମୁଖ୍ୟ ପ୍ରବେଶ ଦ୍ୱାର ଆଦି କରାଯାଉଛି ।\nସଜେଇ ହେଉଛି ରାଜଧାନୀ, ରାସ୍ତା ପାର୍ଶ୍ୱରେ ଶୋଭା ପାଉଛି 'ଟ୍ରି ପେଣ୍ଟିଂ'\nOctober 7, 2020 By Prativa Ghosh LeaveaComment\nଭୁବନେଶ୍ୱର, ଅକ୍ଟୋବର ୭(ଲୋକାଲ ୱାୟାର): ଦୀର୍ଘ ଦିନ ପରେ ପୁଣିଥରେ ସଜେଇ ହେଉଛି ରାଜଧାନୀ । ଏଥର କିନ୍ତୁ କାନ୍ଥ ବାଡ଼ ନୁହେଁ ।\nରାଜଧାନୀ ରାସ୍ତାର ଦୁଇ ପାଖରେ ଥିବା ଗଛ ସବୁକୁ ସୁନ୍ଦର କଳାକୃତିରେ ସଜାଉଛନ୍ତି କିଛି ସ୍ଥାନୀୟ ଚିତ୍ରଶିଳ୍ପୀ । ଆଉ ରାଜଧାନୀରେ ଦେଖିବାକୁ ମିଳିଛି ପ୍ରଥମ ଟ୍ରି ପେଣ୍ଟିଂ ।\nଚନ୍ଦ୍ରଶେଖରପୁର ଅଞ୍ଚଳର ଫର୍ଚୁନ୍ ଟାୱାର ବିପରୀତ ଦିଗରେ ଥିବା ପୁଲିସ ଭବନ ଏଇ କିଛି ଦିନ ହେବ ନୂଆ ରୂପ ପାଇଛି ।\nଗୋଟିଏ ପଟେ କରୋନା ମହାମାରୀର ଯାତନାରେ ମନ ଉଦାସ ହୋଇଯାଉଥିବା ବେଳେ ପୁଲିସ ଭବନ ଆଗ ଦେଇ ଯାଉଥିବା ଦେଖଣାହାରୀ କିନ୍ତୁ ଏହାର ନୂଆ ରୂପ ଦେଖି ଆଚମ୍ବିତ ହେବା ନିଶ୍ଚିତ ।\nପୁଲିସ ଭବନର ଏହି ନୂତନ ଅବତାରରେ ଅନେକ କିଛି ବଦଳିଯାଇଛି । ରାସ୍ତାପାର୍ଶ୍ୱରେ ଥିବା ଗଛ ସବୁ ସୁନ୍ଦର ଉଜ୍ଜ୍ୱଳ ରଙ୍ଗରେ ସୁସଜ୍ଜିତ ହୋଇଛି ।\nକେଉଁଠି ଓଡ଼ିଶାର ବ୍ଲକ୍ ପ୍ରିଣ୍ଟ ସ୍ଥାନ ପାଇଛି ତ ଆଉ କେଉଁଠି ଆଦିବାସୀ କଳାକୃତି ପୁଣି କେଉଁଠି ମଧୁବଣି ଓ ପଟ୍ଟଚିତ୍ର ଡିଜାଇନ୍ ସ୍ଥାନ ପାଇଛି ।\nଉଜ୍ଜ୍ୱଳ ରଙ୍ଗରେ ଗଛର ଡାଳ ଓ ଗଣ୍ଡି ସଜାଯାଇଥିବା ବେଳେ ଶରତର ଆଗମନରେ ନୂଆ ପତ୍ର ସବୁ ଏହାକୁ ଭିନ୍ନ ଏକ ରୂପ ପ୍ରଦାନ କରିଛି ।\nଗଛର ସୁନ୍ଦର କଳାକୃତି ବ୍ୟତୀତ ଏହା ଆଗରେ ଏକ ସୁଉଚ୍ଚ ବୁଦ୍ଧଙ୍କ ମୂର୍ତ୍ତି ସ୍ଥାନିତ ହୋଇଛି ଓ ଏକ ବିରାଟ ଗଛ ହାତୀ ଶୋଭା ପାଉଛି ।\nଏସବୁ କଳାକୃତିରେ ଶିଳ୍ପୀର ନିଖୁଣତା ଜଣେ ନ ଦେଖିଲେ ବିଶ୍ୱାସ କରି ପାରିବନି । ଦିନବେଳା ସବୁଜ ଘାସ ଗାଲିଚା ଓ ପରିବେଶରେ ଏସବୁ ଦର୍ଶକଙ୍କୁ ଆମୋଦିତ କରୁଥିବା ବେଳେ ରାତିର ଉଜ୍ୱଳ ଆଲୁଅରେ ଏସବୁ ଆହୁରି ମନୋରମ ଲାଗୁଛି ।\nସବୁଠାରୁ ବଡ଼ କଥା ହକି ବିଶ୍ୱ କପ୍ ପରେ ଆଉ ରାଜଧାନୀରେ ସେପରି କୌଣସି ସୌନ୍ଦର୍ଯ୍ୟକରଣ କାମ ଦେଖିବାକୁ ମିଳିନଥିଲା ।\nଯାହାକି ପୁଲିସ ଭବନ ସାମ୍ନାରୁ ପୁଣିଥରେ ଆରମ୍ଭ ହୋଇଛି । ବର୍ତ୍ତମାନ ପୁଲିସ ଭବନ ଆଗରେ ଥିବା ୨୦ରୁ ଅଧିକ ଗଛକୁ ଏଭଳି ସୁନ୍ଦର କଳାକୃତିରେ ସଜାଯାଇଥିବା ବେଳେ ଆଗକୁ ଏହି ସଂଖ୍ୟା ଆହୁରି ବଢ଼ିବ ବୋଲି ଜଣାଯାଇଛି ।\nଭୁବନେଶ୍ୱର ମହାନଗର ନିଗମ ଓ ମିଶନ ଶକ୍ତିର ମିଳିତ ଉଦ୍ୟମରେ ଏବେ ରାଜଧାନୀକୁ ସୌନ୍ଦର୍ଯ୍ୟକରଣ କରିବାକୁ ଅଣ୍ଟା ଭିଡ଼ିଛନ୍ତି ବିଭିନ୍ନ ସ୍ୱୟଂସେବକ ସଙ୍ଗଠନ ।\nଏଥିପାଇଁ ରାଜ୍ୟର ବିଭିନ୍ନ ସଙ୍ଗଠନମାନଙ୍କୁ ପ୍ରାଥମିକ ପର୍ଯ୍ୟାୟରେ ଏକ ଲକ୍ଷ ଟଙ୍କା ପ୍ରଦାନ କରାଯାଇ ସେମାନଙ୍କୁ ସେମାନଙ୍କ ଆଖ ପାଖ ଅଞ୍ଚଳରେ ସୌନ୍ଦର୍ଯ୍ୟକରଣ କରିବାକୁ ଦାୟିତ୍ୱ ଦିଆଯାଇଛି ।\nଏହି ନିୟମ ଅନୁସାରେ ଏବେ ରାଜ୍ୟର ବିଭିନ୍ନ ସ୍ଥାନରେ ସ୍ୱୟଂ ସହାୟକ ଗୋଷ୍ଠୀମାନେ ସ୍ଥାନୀୟ ଚିତ୍ରଶିଳ୍ପୀଙ୍କ ସହାୟତାରେ ସୌନ୍ଦର୍ଯ୍ୟକରଣ କାମ ଆରମ୍ଭ କରୁଛନ୍ତି ।\nବିଶେଷ କରି କରୋନା ମହାମାରୀ ବେଳେ ପାରମ୍ପରିକ କଳାକୃତି ଉପରେ ନିର୍ଭର କରି ଜୀବିକା ନିର୍ଭର କରୁଥିବା କଳାକାର ଓ ଶିଳ୍ପୀମାନଙ୍କୁ ପୁଣିଥରେ ରୋଜଗାରକ୍ଷମ କରାଇବା ଉଦ୍ଦେଶ୍ଯରେ ଏଭଳି ପ୍ରୟାସ ଗ୍ରହଣ କରାଯାଇଛି ।\nFiled Under: Odia, Special, ବିଶେଷ Tagged With: Special, ଓଡିଶା, ଚନ୍ଦ୍ରଶେଖରପୁର, ବିଶେଷ, ଭୁବନେଶ୍ୱର\n'ଓଡ଼ିଶା ବାଏ ରୋଡ'; ମଣ୍ଡାଶୂର ପରେ ଏବେ ବେଲଗଡ଼ିଆ\nଭୁବନେଶ୍ୱର, ଅକ୍ଟୋବର ୭(ଲୋକାଲ ୱାୟାର): ସବୁଜ ବନାନୀ ଘେରା କଳା ମଚ ମଚ ପିଚୁ ରାସ୍ତା ତୁମକୁ ଅପେକ୍ଷା କରି ରହିଛି!\nହାତ ଠାରି ଡାକୁଛି ପ୍ରକୃତି । ଆକର୍ଷିତ କରୁଛି ତା'ର ମନୋଲେଭା ଦୃଶ୍ୟ ।\nପ୍ରତି ମୁହୂର୍ତ୍ତରେ ପ୍ରତିଟି ପାଦରେ ତୁମ ପାଇଁ ରହିଛି ଅନାବୃତ୍ତ ରହସ୍ୟର ପେଡ଼ି । ତୁମେ ବି ଯାଇ ପାରିବ ଏଇ ରାସ୍ତାରେ । ତେବେ ତୁମକୁ କେବଳ ଏଥିପାଇଁ ନିଜ ମନକୁ ଓ ନିଜକୁ ପ୍ରସ୍ତୁତ କରିବାକୁ ହେବ ।\nଏନେଇ ସେପ୍ଟେମ୍ବର ୨୭ ତାରିଖ ରାଜ୍ୟ ପର୍ଯ୍ୟଟନ ବିଭାଗ ପକ୍ଷରୁ ଆରମ୍ଭ ହୋଇଛି କ୍ୟାମ୍ପେନ୍ 'ଓଡ଼ିଶା ବାଏ ରୋଡ' ।\nକରୋନା ପରବର୍ତ୍ତୀ ସମୟରେ ଗ୍ରାମାଞ୍ଚଳ ପର୍ଯ୍ୟଟନର ପ୍ରଚାର ପ୍ରସାର କରିବା ପାଇଁ ରାଜ୍ୟ ପର୍ଯ୍ୟଟନ ବିଭାଗ ଏଭଳି ଏକ ପରିକଳ୍ପନା କରିଛି ।\nପର୍ଯ୍ୟଟନ ବିଭାଗ ପକ୍ଷରୁ ଆରମ୍ଭ କରାଯାଇଥିବା ଏହି କ୍ୟାମ୍ପେନରେ ଏବେ ଅନେକ ଲୋକ ଯୋଡ଼ି ହେଲେଣି । ନିକଟରେ ବେଲଗଡ଼ିଆ ରାଜପ୍ରାସାଦ ଏହି କ୍ୟାମ୍ପେନରେ ନିଜକୁ ସାମିଲ କରିଛି ।\nଏ ବାବଦରେ ଅକସିତା ଏମ୍ ଭଞ୍ଜଦେଓ ଆଜି ଟ୍ୱିଟ୍ କରି କହିଛନ୍ତି କଲିକତା, ଭୁବନେଶ୍ୱର, ଜାମସେଦପୁର ଆଦି ଅଞ୍ଚଳରୁ ବେଲଗଡ଼ିଆ ରାଜପ୍ରାସାଦ ସଡ଼କ ପଥରେ ମାତ୍ର ୪ ଘଣ୍ଟାର ରାସ୍ତା ।\nଦେଶର ତିନୋଟି ରାଜ୍ୟର ପର୍ଯ୍ୟଟକଙ୍କ ପାଇଁ ଏହା ଏକ ପରଫେକ୍ଟ ରୋଡ ଟ୍ରିପ୍ । ତେଣୁ ପର୍ଯ୍ୟଟକ ଏହି ରୋମାଞ୍ଚକର ରୋଡ ଟ୍ରିପ୍ ର ମଜା ନେବା ସହ ବେଲଗଡ଼ଆ ରାଜପ୍ରାସାଦର ଐତିହ୍ୟକୁ ମନଭରି ଉପଭୋଗ କରିପାରିବେ ବୋଲି ସେ ଆହ୍ୱାନ ଦେଇଛନ୍ତି ।\nସେହିପରି ନିଦେ୍ର୍ଦଶକ ନୀଳମାଧବ ପଣ୍ଡା କହିଛନ୍ତି, ଓଡ଼ିଶାରେ ଏମିତି ଅନେକ ଲୁକ୍କାୟିତ ଦର୍ଶନୀୟ ସ୍ଥାନ ଅଛି ।\nଯାହା ଆଜି ବି ଲୋକଲୋଚନକୁ ଆସିପାରିନି । ତା ଛଡ଼ା କରୋନା ପରବର୍ତ୍ତୀ ସମୟ ପାଇଁ ପର୍ଯ୍ୟଟକଙ୍କୁ ଆମନ୍ତ୍ରିତ କରିବା ପାଇଁ ଆମ ଓଡ଼ିଶା ସବୁ ପ୍ରକାର ପ୍ରସ୍ତୁତ ହୋଇ ଅଛି ।\nରାଜ୍ୟର ଅନେକ ପରିବେଶ ପର୍ଯ୍ୟଟନ ସ୍ଥଳୀରେ କରୋନା ପ୍ରତିକାରର ବ୍ୟବସ୍ଥା କରାଯିବା ସହ ଦାୟିତ୍ୱରେ ଥିବା ଅଧିକାରୀ ଓ କର୍ମଚାରୀମାନଙ୍କୁ ସବୁ ପ୍ରକାର ତାଲିମ୍ ଦିଆଯାଇ ସାରିଛି । ଏବେ ଶରତ ଋତୁର ସମୟ ଥିବା ବେଳେ ଓଡ଼ିଶାକୁ ଭିନ୍ନ ଏକ ଲେନ୍ସରେ ଦେଖିବାର ସୁଯୋଗ ଅଛି ।\nଅପରପକ୍ଷରେ ଏହି କ୍ୟାମ୍ପେନକୁ ଆଗକୁ ନେବା ପାଇଁ ପ୍ରାଥମିକ ପର୍ଯ୍ୟାୟରେ ୧୫ଟି ପର୍ଯ୍ୟଟନ ସ୍ଥଳକୁ ଚିହ୍ନଟ କରାଯାଇଛି ।\nସେଗୁଡ଼ିକ ଭିତରେ ପାହାଡ଼, ଆଦିବାସୀ ଗାଁ, ବେଳାଭୂମି, ପରିବେଶ ପର୍ଯ୍ୟଟନ ସ୍ଥଳୀ, ନେଚର କ୍ୟାମ୍ପଗୁଡ଼ିକୁ ସ୍ଥାନିତ କରାଯାଇଛି ।\nଏ ଭିତରେ ପର୍ଯ୍ୟଟକ କିପରି ସ୍ଥାନୀୟ ଖାଦ୍ୟ ଖାଇବେ, ଐତିହ୍ୟ ସ୍ଥଳୀ ସହ ରାଜବାଟୀ ବୁଲିବେ, ଦୁଃସାହସିକ ଓ ରୋମାଞ୍ଚକର ଯାତ୍ରାର ଅନୁଭୂତି ସାଉଁଟିବେ, ପାରମ୍ପରିକ ସମୃଦ୍ଧ ପରମ୍ପରା, କଳା, କାରିଗରୀ, ବନ୍ୟଜନ୍ତୁ, ପରିବେଶ ପର୍ଯ୍ୟଟନ ସ୍ଥଳୀର ମଜା ନେଇ ପାରିବେ ସେଥିପାଇଁ ବ୍ୟବସ୍ଥା କରାଯାଇଛି ।\nକରୋନା ଯୋଗୁଁ ଏବେ ଲୋକେ ସାମାଜିକ ଦୂରତାକୁ ଗୁରୁତ୍ୱ ଦେଉଛନ୍ତି । ଏଭଳି ସମୟରେ ସେମାନେ ବିମାନଯାତ୍ରା ବା ଟ୍ରେନରେ ଯାତ୍ରା କରିବାରେ ଆଗ୍ରହ ଦେଖାଉନାହାନ୍ତି ।\nତେଣୁ ସଡ଼କ ପଥରେ ଯାତ୍ରା କରି ନୂଆ ନୂଆ ସ୍ଥାନକୁ ଆବିଷ୍କାର କରିବା ପାଇଁ ସରକାର ପ୍ରୋତ୍ସାହିତ କରୁଛନ୍ତି ।\nଏ ବାବଦରେ ପର୍ଯ୍ୟଟନ ବିଭାଗ ସଚିବ ବିଶାଲ କୁମାର ଦେବ କହିଛନ୍ତି, ବେଳାଭୂମି ରାସ୍ତା ଦେଇ ଯିବାକୁ ବେଶୀ ପର୍ଯ୍ୟଟକ ଆଗ୍ରହ ଦେଖାଇଥାନ୍ତି ।\nତେଣୁ ଆମେ କୋଷ୍ଟାଲ୍ ରିଜନରେ ଜାତୀୟ ରାଜପଥ ୧୬କୁ ପ୍ରମୋଟ କରିବାକୁ ଚିନ୍ତା କରିଛୁ ।\nଏହାଛଡ଼ା ଜାତୀୟ ରାଜପଥ ୫୫ ଦ୍ୱାରା ଜଣେ ହୀରାକୁଦ, ଦେବରିଗଡ, ସାତକୋଶିଆ, ମହାନଦୀ ଗଣ୍ଡ, ଦାରିଙ୍ଗବାଡ଼ି, ବେଲଘର ଓ ମଣ୍ଡାଶୂର ଆଦି ଅଞ୍ଚଳକୁ ସହଜରେ ଯାତ୍ରା କରିପାରିବ ।\nଏହାଛଡ଼ା ନାଗପୁର, ମହାରାଷ୍ଟ୍ର, ରାୟପୁର ଓ ଛତିଶଗଡ଼ର ଦୁର୍ଗ ଆଦି ଅଞ୍ଚଳକୁ ମଧ୍ୟ ସହଜରେ ଜାତୀୟ ରାଜପଥ ସହ ଯୋଗାଯୋଗ କରାଯାଇପାରିବ ।\nଏ ବାବଦରେ ପର୍ଯ୍ୟଟନ ବିଭାଗ ନିଦେ୍ର୍ଦଶକ ସଚିନ୍ ରାମଚନ୍ଦ୍ର ଯାଦବ କହିଛନ୍ତି, ଅବିଭକ୍ତ କୋରାପୁଟ ଜିଲ୍ଲାର ପ୍ରାକୃତିକ ଶୋଭାରାଜି ସବୁବେଳେ ପର୍ଯ୍ୟଟକଙ୍କୁ ଆକୃଷ୍ଟ କରିଥାଏ ।\nଅରକୁ ଉପତ୍ୟକା ଦେଇ ଜଣେ ବିଶାଖାପାଟଣା ବାଟରେ କୋରାପୁଟରେ ପ୍ରବେଶ କରିପାରିବ । ଗଞ୍ଜାମ ବାଟ ଦେଇ ସଡ଼କ ପଥରେ କୋରାପୁଟ ଯିବାର ସୁବିଧା ବି ରହିଛି ।\nନୟାଗଡ଼ରୁ ବୌଦ୍ଧ ଓ କେନ୍ଦୁଝରରୁ ଭାୟା ଖିଚିଂ ଦେଇ ମୟୂରଭଞ୍ଜ ପର୍ଯ୍ୟନ୍ତ ରାସ୍ତା ବି ଖୁବ୍ ଆକର୍ଷଣୀୟ । ଓଡ଼ିଶା ପ୍ରାକୃତିକ ଶୋଭାରାଜିରେ ଭରପୂର ଥିବା ବେଳେ ଓଡ଼ିଶା ବାଏ ରୋଡ ଅଭିଯାନ ସାଧାରଣରେ ଗ୍ରହଣୀୟ ହେବ ବୋଲି ଆଶା ।\nବିଭାଗୀୟ ନିଦେ୍ର୍ଦଶକ ଶ୍ରୀ ଯାଦବ ଆହୁରି କହିଛନ୍ତି ଯେ, ଏନେଇ ଆମେ ଏକ ରେଜିଷ୍ଟ୍ରେସନ୍ ପୋର୍ଟାଲ୍ ଖୋଲିଛୁ । ଯାହାଦ୍ୱାରା ଜଣେ ପର୍ଯ୍ୟଟକ ନିଜର ନାମ ପଂଜିକରଣ କରି ଓଡ଼ିଶା ଆସିପାରିବ ।\nଏହାଦ୍ୱାରା ଆମେ ଜଣକୁ କେଉଁରାସ୍ତାରେ ବୁଲିପାରିବ, କେଉଁଠି ରହିବ, କେଉଁଠି ଖାଇବ ଓ ଓଡ଼ିଶାରୁ କ'ଣ କିଣିପାରିବ ସବୁ ବ୍ୟବସ୍ଥା କରିଦେବୁ ।\nଏଥିପାଇଁ ବିଭିନ୍ନ ହୋଟେଲ୍ ଚେନ୍, ହସ୍ତତନ୍ତ ଓ ହସ୍ତଶିଳ୍ପ ଷ୍ଟୋର ଆଦି ସହ ଯୋଗାଯୋଗ କରିଛୁ । ଜଣେ ରେଜିଷ୍ଟର ଥିବା ପର୍ଯ୍ୟଟକ ଏହା ସହାୟତାରେ ଓଡ଼ିଶା ପର୍ଯ୍ୟଟନ ବିଭାଗ ଦ୍ୱାରା ଦିଆଯାଉଥିବା ସମସ୍ତ ରିହାତି ପାଇ ପାରିବ ।\nଅକ୍ଟୋବର ୧ରୁ ଓଡ଼ିଶାର ୧୦ଟି ପରିବେଶ ପର୍ଯ୍ୟଟନ ସ୍ଥଳ ପର୍ଯ୍ୟଟକଙ୍କ ପାଇଁ ଖୋଲା ସରିଛି ।\nସେଗୁଡ଼ିକ ମଧ୍ୟରେ ବାହାମୁଣ୍ଡା, ଚଟକେଇ, ଡଙ୍ଗାମାଳ, ଦାରିଙ୍ଗବାଡ଼ି, ଦେବ୍ରିଗଡ଼, ଡେରାସ, ମଣ୍ଡାଶୂର, ମଙ୍ଗଳାଯୋଡ଼ି, ତରଭା ଓ ସାତକୋଶିଆ ସ୍ୟାଣ୍ଡ ରିସୋର୍ଟ ଆଦି ରହିଛି ।\nଓଡ଼ିଆ ଖାଦ୍ୟ ପ୍ରଚାରରେ 'ନିମନ୍ତ୍ରଣ'; ସବୁ ସହରରେ ଚାଲିବ ଓଡ଼ିଆ ଫୁଡ୍ ଟ୍ରକ୍\nOctober 6, 2020 By Prativa Ghosh LeaveaComment\nଭୁବନେଶ୍ୱର, ଅକ୍ଟୋବର ୬(ଲୋକାଲ ୱାୟାର): ଓଡ଼ିଆ ଖାଦ୍ୟର ପ୍ରଚାର ପ୍ରସାର ପାଇଁ ନିକଟରେ ରାଜ୍ୟ ସରକାର ଏକ ରେସ୍ତୋରାଁ ଚେନ୍ ଉନ୍ମୋଚର କରିଛନ୍ତି । ଯାହାର ନାଁ ରଖାଯାଇଛି 'ନିମନ୍ତ୍ରଣ' ।\nବର୍ତ୍ତମାନ ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ ଦ୍ୱାରା ଏହି ରେସ୍ତୋରାଁଗୁଡ଼ିକ ପରିଚାଳନା କରାଯାଉଛି । ପରବର୍ତ୍ତୀ ସମୟରେ ଏସବୁକୁ ଓଡିଡିସି ବାହାରେ କରାଯିବାକୁ ସରକାର ଚିନ୍ତା କରିଛନ୍ତି ।\nକରୋନା ପରବର୍ତ୍ତୀ ସମୟରେ ଓଡ଼ିଶା ପର୍ଯ୍ୟଟନ ସ୍ଥଳୀଗୁଡ଼ିକର ପ୍ରଚାର ପ୍ରସାର କରିବା ପାଇଁ ବିଭିନ୍ନ ସ୍ଥାନରେ ରୋଡ୍ ସୋ' ମାନ କରାଯିବ ।\nସେହିପରି ଓଡ଼ିଶା ଖାଦ୍ୟର ପ୍ରଚାର ପାଇଁ ଖାଦ୍ୟମେଳାମାନ କରାଯିବାକୁ ବିଭାଗ ଚିନ୍ତା କରିଛି ।\n'ନିମନ୍ତ୍ରଣ' ନାମରେ ଏହି ଖାଦ୍ୟ ମେଳା ଚାଲିବ । ଆଉ ଏହାକୁ ସବୁ ମେଟ୍ରୋ ସହରରେ ଆୟୋଜନ କରାଯିବ । ଯେଉଁଠାରେ ସ୍ଥାନୀୟ ପର୍ଯ୍ୟଟକଙ୍କ ମେଳା ଦେଖିବାକୁ ମିଳିବ ।\nଦେଶର ପର୍ଯ୍ୟଟନକୁ ମହାରାଷ୍ଟ୍ର, ତାମିଲନାଡୁ, ପଶ୍ଚିମବଙ୍ଗ, ଗୁଜରାଟ, ଆନ୍ଧ୍ରପ୍ରଦେଶ ଆଦି ରାଜ୍ୟର ଅବଦାନ ୫୦ ପ୍ରତିଶତ ଘରୋଇ ପର୍ଯ୍ୟଟକ ।\nତେଣୁ ଏସବୁ ରାଜ୍ୟର ବର୍ଗ-୨ ଓ ବର୍ଗ-୩ ସହରଗୁଡ଼ିକରେ ଓଡ଼ିଆ ଖାଦ୍ୟମେଳା ଆୟୋଜନ କରାଯିବ ।\nବିଶେଷ କରି ପର୍ଯ୍ୟଟନ ରୋଡସୋ'ଗୁଡିକ ଆୟୋଜନ ବେଳେ ଏହି ଖାଦ୍ୟମେଳା ଆୟୋଜିତ ହେବ ।\nଏନେଇ ଓଡ଼ିଆ ସେଫ୍ ଓ ବିଭିନ୍ନ ହୋଟେଲରେ ଥିବା ସେଫ୍ ମାନଙ୍କ ସହ କଥାବାର୍ତ୍ତା ଚାଲିଛି ଓ ଏହାକୁ କିପରି ବଡ଼ ଆକାରରେ କରାଯାଇ ପାରିବ ସେ ନେଇ ଆଲୋଚନା କରାଯାଉଛି ।\nଏହାବାଦ୍ ଓଡ଼ିଶା ପର୍ଯ୍ୟଟନ ବିଭାଗ ଦେଶର ବଡ଼ ବଡ଼ ସହରମାନଙ୍କରେ ଓଡ଼ିଆ ଫୁଡ ଟ୍ରକ୍ ଆରମ୍ଭ କରିବାକୁ ଯୋଜନା କରୁଛି । ପ୍ରଥମ ପର୍ଯ୍ୟାୟରେ ଭୁବନେଶ୍ୱର, ପୁରୀ ଓ ସମ୍ବଲପୁରରେ ଏହି ଫୁଡ୍ ଟ୍ରକ୍ ଚାଲିବ ।\nଯଦି ଲୋକଙ୍କ ଆଗ୍ରହ ଓ ଆକର୍ଷଣ ବଢ଼ିବ ତେବେ ଏହାକୁ ସବୁ ସହରରେ ଚଲାଯିବ ବୋଲି ପର୍ଯ୍ୟଟନ ବିଭାଗର ଜଣେ ବରିଷ୍ଠ ଅଧିକାରୀ କହିଛନ୍ତି ।\nଓଡ଼ିଆ ଖାଦ୍ୟ ପ୍ରଚାରରେ ଲୁସିଙ୍କ 'ଫୁଡ ଅଫ୍ ଦ ନେସନ୍'\nSeptember 17, 2020 By Prativa Ghosh LeaveaComment\nଭୁବନେଶ୍ୱର, ସେପ୍ଟେମ୍ବର ୧୭(ଲୋକାଲ ୱାୟାର): ବିଭିନ୍ନ ନକାରାତ୍ମକ ପରିସ୍ଥିତି ଓ ପରିବେଶ ସତ୍ତ୍ୱେ ଲକଡାଉନ୍ କିନ୍ତୁ ଅନେକଙ୍କ ଲୁକ୍କାୟିତ ପ୍ରତିଭାକୁ ଆବିଷ୍କାର କରିବାର ଶକ୍ତି ଓ ସାମର୍ଥ୍ୟ ଯୋଗାଇ ଦେଇଛି ।\nଅନେକଙ୍କୁ ଦୃଢ଼ ଇଚ୍ଛା ଶକ୍ତି ଓ ସୃଜନଶୀଳତାକୁ ଆଉ ପାଦେ ଆଗକୁ ନେବାକୁ ବାଟ କଢ଼ାଇଛି ।\nଯାହାର ଝଲକ ଏଇ କିଛି ଦିନ ହେବ ବିଭିନ୍ନ ଫୁଡ୍ ବ୍ଲଗର ଓ ଇନଷ୍ଟାଗ୍ରାମରଙ୍କ ଆକାଉଣ୍ଟ ଦେଖିଲେ ବେଶ୍ ସ୍ପଷ୍ଟ ଜଣା ପଡୁଛି ।\nଏମିତି ଜଣେ ଇନଷ୍ଟାଗ୍ରାମର ହେଲେ ହୋମ୍ ସେଫ୍ ଲୁସି ପରିଜା । କିଛି ଦିନ ହେବ ଲୁସି ନିୟମିତ ଭାବେ ଓଡ଼ିଆ ଖାଦ୍ୟର ପ୍ରଚାର କରୁଛନ୍ତି ।\nପାରମ୍ପରିକ ଓଡ଼ିଆ ଘରର ଖାଦ୍ୟକୁ ସେ ନିଜର ହାତର ଯାଦୁରେ ଭିନ୍ନ ଢଙ୍ଗରେ ପରିବେଷଣ କରୁଛନ୍ତି ।\nଲୁସି କହିନ୍ତି ଓଡ଼ିଆ ଖାଦ୍ୟ ସ୍ୱାସ୍ଥ୍ୟ ଓ ସୁଆଦ ଦୃଷ୍ଟିରୁ ସ୍ୱତନ୍ତ୍ର । ହେଲେ ସବୁ ଲୋକ ଏ ବାବଦରେ ସଚେତନ ନୁହଁନ୍ତି ।\nମୋର ଇନଷ୍ଟା ପୋଷ୍ଟ ଓ ଫଟୋ ଦ୍ୱାରା ମୁଁ ସବୁବେଳେ ଲୋକଙ୍କ ପାଖରେ ଏହି ସୂଚନା ପହଞ୍ଚାଇବାକୁ ଚାହିଁଛି । ବିଶେଷ କରି ଓଡ଼ିଆ ଖାଦ୍ୟ ବାବଦରେ ଲୋକଙ୍କୁ ଜଣାଇବା ପାଇଁ ମୋର ଏହି ଛୋଟ ପ୍ରୟାସ ।\n୨୦୧୭ ମସିହାରେ ଲୁସି ଅଧ୍ୟାପନା ଛାଡ଼ି ଉଚ୍ଚଶିକ୍ଷା ପାଇଁ ପ୍ରସ୍ତୁତି ଚଳାଇ ଥିଲେ । ଏହି ସମୟରେ ତାଙ୍କୁ ପର୍ଯ୍ୟାପ୍ତ ସମୟ ମିଳିବାରୁ ସେ ଇନଷ୍ଟା ବ୍ଲଗିଂ କରିବାକୁ ଚିନ୍ତା କଲେ ।\nନିଜ ସ୍ମାର୍ଟଫୋନରେ ବିଭିନ୍ନ ପ୍ରକାର ଓଡ଼ିଆ ଖାଦ୍ୟର ଫଟୋ ଉଠାଇ ସେ ଏହାକୁ ନିଜ ଇନଷ୍ଟା ପେଜ୍ ରେ ଦେବା ଆରମ୍ଭ କଲେ । ଧୀରେ ଧୀରେ ପ୍ରଶଂସକଙ୍କ ସଂଖ୍ୟା ବଢ଼ିଲା ଓ ସେ ଏହି ବିଷୟରେ ନିଜର ଜ୍ଞାନ ବୃଦ୍ଧି ପାଇଁ ଗବେଷଣା ଆରମ୍ଭ କଲେ ।\nଲୁସି କହନ୍ତି ସାମାଜିକ ଗଣମାଧ୍ୟମ ବ୍ଲଗର ଓ ଭ୍ଲଗରମାନଙ୍କ ପାଇଁ ଏକ ସୁନ୍ଦର ପ୍ଲାଟଫର୍ମ ।\nଯାହାଦ୍ୱାରା ଆମେ ନିଜ ନିଜର ପ୍ରତିଭାକୁ ଲୋକଙ୍କ ଆଗକୁ ଆଣି ପାରୁଛୁ । ପ୍ରତ୍ୟେକ ଲୋକ ନୁ୍ୟ-ଟେକ୍ନୋଲୋଜିର ଉପଯୋଗ କରି ନିଜ ପ୍ରତିଭାର ବିକାଶ କରିବା ଦରକାର ।\nଯଦି ତୁମେ କୌଣସି ଥିରେ ଭଲ ତେବେ ଲୋକମାନେ ତାହା ଜାଣିବା ଦରକାର । ଏଥିରେ ଲାଜ କରିବା ଉଚିତ ନୁହେଁ ।\nତେବେ ଜଣେ କରୁଛି ବୋଲି ଯେ ମୁଁ ବି ନିଜର ଇନଷ୍ଟାଗ୍ରାମ୍ ବ୍ଲଗିଂ ଆରମ୍ଭ କରି ଦେବି ବା ପେଜ୍ କରିଦେବି ତାହା ବି ଠିକ୍ ନୁହେଁ ।\nନିଜର ପୋଷ୍ଟକୁ ନେଇ ଜଣେ ସଚେତନ ହେବା ଖୁବ୍ ଜରୁରି ଓ ସେ ନିଜ ବ୍ଲଗିଂ ମାଧ୍ୟମରେ କେଉଁ ନିର୍ଦ୍ଦିଷ୍ଟ କଥାକୁ ଲୋକଙ୍କ ପାଖରେ ପହଞ୍ଚାଇବାକୁ ଚାହୁଁଛି ତାହା ମଧ୍ୟ ସ୍ପଷ୍ଟ ହେବା ଜରୁରି ।\nଅନ୍ୟ ଦ୍ୱାରା ପ୍ରଭାବିତ ହେବା ଭଲ କଥା, କିନ୍ତୁ ଅନ୍ୟକୁ ଅନୁକରଣ କରିବା ଠିକ୍ ନୁହେଁ ।\nମନେ ରଖିବା ଦରକାର ଯେ ତୁମର ବ୍ଲଗ୍ ତୁମର ବ୍ୟକ୍ତିତ୍ୱକୁ ସୂଚାଉଛି । ଏହା ଏଭଳି ଏକ ମାଧ୍ୟମ ଯାହାଦ୍ୱାରା ତୁମର ପ୍ରଶଂସକ ତୁମର କାର୍ଯ୍ୟ ଦ୍ୱାରା ତୁମ ସହ ଯୋଗସୂତ୍ର ରଖିପାରୁଛନ୍ତି ।\nଲୁସି କହନ୍ତି, ସାଧାରଣତଃ ବ୍ଲଗିଂ ପାଇଁ ଆବଶ୍ୟକ ଫଟୋଗ୍ରାଫି । ଏଥିପାଇଁ ନ୍ୟାଚୁରାଲ୍ ଲାଇଟ୍ ବ୍ୟବହାର କରେ ।\nଏ କ୍ଷେତ୍ରରେ ନିଜେ ନିଜର ଦକ୍ଷତା ବିକାଶ କରିବା ସହ କିଛି ଇଲେକ୍ଟ୍ରୋନିକ୍ସ ଗ୍ୟାଜେଟର ସହାୟତା ନେଇଛି ।\nସେ କହନ୍ତି ସାଧାରଣତଃ ଫଟୋଗ୍ରାଫି ସମୟରେ ମୁଁ ଗାଢ଼ ରଙ୍ଗର ବ୍ୟାକଗ୍ରାଉଣ୍ଡ ବାଛିଥାଏ । ଏହାଦ୍ୱାରା ମୁଁ ଉଠାଉଥିବା ବିଷୟ ଅଧିକ ସ୍ପଷ୍ଟ ଦେଖାଯିବ ।\nଯଦିଓ ମୋ ପାଖରେ ଏକ କ୍ୟାମେରା ଅଛି ତଥାପି ମୁଁ ଏହାକୁ ଶିଖିବା ପାଇଁ କୌଣସି ତାଲିମ ନେଇନି । ନିଜେ ଚେଷ୍ଟା କରି ଧୀରେ ଧୀରେ ଏହାକୁ ଖୋଜିବାକୁ ଚେଷ୍ଟା କରିଛି ।\nଲୁସିଙ୍କ ଇନଷ୍ଟା ବ୍ଲଗିଂ ଫୁଡ୍ ଫର ନେସନ୍ ର ଏକ ସ୍ୱାତନ୍ତ୍ର୍ୟ ହେଲା ତାଙ୍କର ପ୍ରତିଟି ଫଟୋ କିଛି ନା କିଛି କାହାଣୀ କହିଥାଏ ।\nସେ କହନ୍ତି ଯଦି କୌଣସି ଫଟୋର ଏକ କାହାଣୀ ନଥାଏ ତେବେ ସେହି ଫଟୋ ସହ ମୁଁ ନିଜକୁ ଯୋଡ଼ି ପାରେନି ।\nପ୍ରତିଟି ଡିସ୍ (ଖାଦ୍ୟ) ପାଇଁ ମୁଁ ମନେ ମନେ ଏକ ଫ୍ରେମ୍ ପ୍ରସ୍ତୁତ କରେ । ତେଣୁ ଏହାକୁ କିପରି ବାସ୍ତବ ରୂପ ଦେବି ସେଥିପାଇଁ ଚେଷ୍ଟା କରେ ।\nଖାଦ୍ୟର ବାସ୍ତବିକ ସ୍ୱରୂପକୁ ଗୁରୁତ୍ୱ ଦେଇ ଏହା କିପରି ଲୋକଙ୍କୁ ନିଜ କଥା କହି ପାରିବ ସେସବୁକୁ ଧ୍ୟାନ ଦେଇ ମୁଁ ଫଟୋଗ୍ରାଫି କରେ ।\nଆଉ ପରବର୍ତ୍ତୀ ସମୟରେ ଏକ ସୁନ୍ଦର ଟ୍ୟାଗ୍ ଲାଇନ୍ ଦ୍ୱାରା ଏହାକୁ ପୋଷ୍ଟ କରେ । ଫଳରେ ଲୋକଙ୍କ ପାଖରେ ଏହା ଏକ ଭିନ୍ନ ଦୃଷ୍ଟି ଭଙ୍ଗୀରେ ପହଞ୍ଚି ପାରିଥାଏ ।\nବିଶେଷ କରି ମୁଁ ମୋ ଚାରିପାଖର ଲୋକ, ସ୍ଥାନ, ସଂସ୍କୃତି ଓ ଖାଦ୍ୟପେୟକୁ ଅଧିକ ଗୁରୁତ୍ୱ ଦେଇ ଏସବୁକୁ ବିଶ୍ଳେଷଣ କରେ ।\nଯାହାକି ମୋର ଇନଷ୍ଟା ପୋଷ୍ଟ ପାଇଁ ଆବଶ୍ୟକ କାହାଣୀ ଖୋଜିବାରେ ମୋତେ ସାହାଯ୍ୟ କରେ ।\nସେ କହିନ୍ତି ସବୁଠୁ ବଡ଼ କଥା ମୁଁ ଖାଦ୍ୟ ପ୍ରେମୀ । ଘରୁ କୁଆଡ଼େ ବାହାରିବା ମାନେ ନୂଆ ନୂଆ ଖାଦ୍ୟ ଚାଖିଥାଏ ।\nମୁଁ ଘର ତିଆରି ଖାଦ୍ୟଠାରୁ ଆରମ୍ଭ କରି ରାସ୍ତାକଡ଼ ଠେଲା ଗାଡ଼ି ଖାଦ୍ୟ, ଷ୍ଟାର୍ ରେସ୍ତୋରାଁ ପର୍ଯ୍ୟନ୍ତ ସବୁଠି ଖାଦ୍ୟ ଖାଇଥାଏ ।\nହେଲେ ଘର ତିଆରି ଖାଦ୍ୟ ମୋର ବେଶୀ ପସନ୍ଦ । କାରଣ ଏଥିରେ ଭଲପାଇବା ମିଶିଥାଏ ।\nଫୁଡ୍ ଅଫ୍ ଦ ନେସନ୍ ନାମରେ ଲୁସିଙ୍କ ଇନଷ୍ଟାଗ୍ରାମ ଓଡ଼ିଶାକୁ ଏକ ରାଷ୍ଟ୍ର ଭାବେ ବିବେଚନା କରି ଓଡ଼ିଶାର ବିଭିନ୍ନ ସ୍ଥାନରେ ମିଳୁଥିବା ଖାଦ୍ୟକୁ ଅଧିକ ପ୍ରଧାନ୍ୟ ଦେଇଥାଏ ।\nପୂର୍ବ ଦିନର କଥା ମନେ ପକାଇ ଲୁସି କହନ୍ତି ମୋର ଏହି ବ୍ଲଗିଂକୁ ନେଇ ମୋର ପରିବାରର ସମସ୍ତ ସଦସ୍ୟ ମୋତେ ସାହାଯ୍ୟ କରନ୍ତି ।\nଯେତେବେଳେ କିଛି ସ୍ଥାନୀୟ ଖବରକାଗଜ ଓ ଅନଲାଇନ୍ ପୋର୍ଟାଲ୍ରେ ମୋ ଇନଷ୍ଟାଗ୍ରାମ୍ କଥା ଆସିଲା ମୋ ପରିବାର ଲୋକ ବହୁତ ଖୁସି ହେଲେ ଓ ମୋତେ ଅଧିକ ଉତ୍ସାହିତ କଲେ ।\nଇନଷ୍ଟାଗ୍ରାମରେ ମୁଁ ଦେଉଥିବା ଅଧିକାଂଶ ଖାଦ୍ୟର ଫଟୋ ମୋ ମା' ବାଛିଥାନ୍ତି ଓ ମୋ ଭାଇ ମୋର ସବୁ ଖାଦ୍ୟର ସ୍ୱାଦ ଚାଖି ମୋତେ ମତାମତ ଦେଇଥାନ୍ତି ।\nଅକ୍ଟୋବରରୁ ଖୋଲିବ ସବୁ ପରିବେଶ ପର୍ଯ୍ୟଟନ ସ୍ଥଳୀ!\nSeptember 12, 2020 By Prativa Ghosh LeaveaComment\nଭୁବନେଶ୍ୱର, ସେପ୍ଟେମ୍ବର ୧୨(ଲୋକାଲ ୱାୟାର): ପୁଣିଥରେ ଜଙ୍ଗଲରେ ରହି ଜଙ୍ଗଲି ଅନୁଭୂତି ପାଇପାରିବେ ପର୍ଯ୍ୟଟକ । ସମୁଦ୍ର କୂଳରେ ବୁଲି ବୁଲି ଅନନ୍ତ ଆକାଶକୁ ମାପି ପାରିବେ ହାତ ପାହାନ୍ତରେ ।\nଏଥିପାଇଁ ଅକ୍ଟୋବରରୁ ରାଜ୍ୟର ସମସ୍ତ ପରିବେଶ ପର୍ଯ୍ୟଟନ ସ୍ଥଳୀଗୁଡ଼ିକୁ ସରକାର ଖୋଲିବାକୁ ଯୋଜନା କରୁଛନ୍ତି । ରାଜ୍ୟ ବନ୍ୟପ୍ରାଣୀ ବିଭାଗ ଓ ରାଜ୍ୟ ଜଙ୍ଗଲ ପରିବେଶ ବିଭାଗ ମିଶି ଏଭଳି ପ୍ରସ୍ତୁତି ଆରମ୍ଭ କରିଛନ୍ତି ।\nଥରେ ଅନୁମତି ମିଳିଲା ପରେ ଏସବୁ ପର୍ଯ୍ୟଟନ ସ୍ଥଳୀ ସର୍ବସାଧାରଣଙ୍କ ଉଦେ୍ଦଶ୍ୟରେ ଖୋଲାଯିବ ।\nଅକ୍ଟୋବର ପହିଲାରୁ ପର୍ଯ୍ୟାୟ କ୍ରମେ ରାଜ୍ୟରେ ଗୋଟିଏ ପରେ ଗୋଟିଏ ପରିବେଶ ପର୍ଯ୍ୟଟନ ସ୍ଥଳୀ ଖୋଲିବ ।\nକେବଳ ସେତିକି ନୁହେଁ ବର୍ତ୍ତମାନ ୩ଟି ଜିଲ୍ଲା ଯଥା ନୂଆପଡ଼ା, କୋରାପୁଟ ସୁନ୍ଦରଗଡ଼ରେ ୭ଟି ଇକୋ କଟେଜ୍ ନିର୍ମାଣ ଚାଲିଛି । ଯାହାକି ଖୁବଶୀଘ୍ର କାର୍ଯ୍ୟକ୍ଷମ ହେବ ।\nପ୍ରଥମ ପର୍ଯ୍ୟାୟରେ ଭିତରକନିକା, ଡାଙ୍ଗମାଳ, ଚନ୍ଦାକା ସ୍ଥିତ ଡେରାସ, ଚିଲିକାର ମଙ୍ଗଳାଯୋଡ଼ି, ମହାନଦୀ ସ୍ଥିତ ସାତକୋଶିଆ, ବଡମୂଳ, ହୀରାକୁଦର ଦେବ୍ରିଗଡ଼, ମଣ୍ଡାସାରୁ ଓ ସାତକୋଶିଆର ଛୋଟେଲ, ତରଭା, ବାଘାମୁଣ୍ଡା, ଆଦି ସ୍ଥଳୀଗୁଡ଼ିକ ଖୋଲିବାକୁ କୁହାଯାଇଛି ।\nଏସବୁ ପରିବେଶ ପର୍ଯ୍ୟଟନ ସ୍ଥଳୀଗୁଡିକ ଦେଶୀୟ ପର୍ଯ୍ୟଟକଙ୍କୁ ଆକୃଷ୍ଟ କରୁଥିବା ବେଳେ ପ୍ରଥମେ ସରକାର ଏସବୁ ପର୍ଯ୍ୟଟନ ସ୍ଥଳୀଗୁଡ଼ିକୁ ଖୋଲିବାକୁ ଯୋଜନା କରିଛନ୍ତି ।\nକରୋନା ପରବର୍ତ୍ତୀ ସମୟରେ ପର୍ଯ୍ୟଟନ ଶିଳ୍ପକୁ ସଜାଡ଼ିବା ଦିଗରେ ସରକାର କରୁଥିବା ଯୋଜନାରେ ଦେଶୀୟ ପର୍ଯ୍ୟଟକ ଓ ଗ୍ରାମୀଣ ପର୍ଯ୍ୟଟନ ସ୍ଥଳକୁ ଅଧିକ ଫୋକସ୍ କରାଯାଇଛି ।\nଛତିଶଗଡ଼, ଝାଡ଼ଖଣ୍ଡ, ପଶ୍ଚିମବଙ୍ଗ, ଆନ୍ଧ୍ର ପ୍ରଦେଶ ସହିତ ରାଜ୍ୟ ଭିତରର ପର୍ଯ୍ୟଟକ ଯେପରି ଅଧିକ ସଂଖ୍ୟାରେ ଏଥିରେ ଯୋଗଦେବେ ସେଥିପାଇଁ ଏହି ଯୋଜନା ବିଶେଷ ଭାବେ ଫଳପ୍ରଦ ସାବ୍ୟସ୍ତ ହେବ ।\nନୂଆକରି କରୋନା ପରବର୍ତ୍ତୀ ସମୟରେ କରାଯାଉଥିବା ପର୍ଯ୍ୟଟନ ରଣନୀତିରେ ପରିବେଶ ପର୍ଯ୍ୟଟନ ସ୍ଥଳୀ, ରୋଡ ଟୁରିଜିମ୍, ରାସ୍ତାପାଶ୍ୱର୍ ପର୍ଯ୍ୟଟନ ସ୍ଥଳୀ ପ୍ରତି ଅଧିକ ଗୁରୁତ୍ୱ ଦିଆଯିବ ।\nଏଥିପାଇଁ ଓଟିଡିସି ଦ୍ୱାରା ମଧ୍ୟ ପର୍ଯ୍ୟଟକଙ୍କୁ ଆକୃଷ୍ଟ କରିବାର ସମସ୍ତ ବ୍ୟବସ୍ଥା କରାଯାଉଛି । ଓଟିଡିସି ଦ୍ୱାରା ବଣଭୋଜି ଟୁର୍ ପ୍ୟାକେଜ୍ ସାଙ୍ଗକୁ ଅତିଥି ଦେବୋ ଭବଃ କାର୍ଯ୍ୟକ୍ରମର ଶୁଭାରମ୍ଭ କରାଯାଇଛି ।\nରାଜ୍ୟ ପର୍ଯ୍ୟଟନ ବିଭାଗ, ଓଟିଡିସି, ଜଙ୍ଗଲ ବିଭାଗ, ହୋଟେଲ ଓ ରେସ୍ତୋରାଁ ଶିଳ୍ପ ସହ ଜଡ଼ିତ ବ୍ୟକ୍ତି ବିଶେଷ, ପରିବେଶ ପର୍ଯ୍ୟଟନ ସ୍ଥଳୀ ପରିଚାଳନା ଦାୟିତ୍ୱରେ ଥିବା ଏସଏଚଜି ଦଳମାନଙ୍କ ଦକ୍ଷତା ବିକାଶ ପାଇଁ ତାଲିମ କାର୍ଯ୍ୟକ୍ରମ ମାନ କରାଯାଉଛି ।\nପୋଷ୍ଟ କୋଭିଡରେ ଏସବୁ ପର୍ଯ୍ୟଟନ ସ୍ଥଳୀର କିପରି ପରିଚାଳନା ହେବ ଓ କିପରି ପର୍ଯ୍ୟଟକଙ୍କୁ ସୁରକ୍ଷିତ ଆତିଥ୍ୟ ଦିଆଯିବ, ସାମାଜିକ ଦୂରତା ବଜାୟ ରଖି କରୋନା ନିୟମାବଳୀର କିପରି ପାଳନ କରାଯିବ ସେ ନେଇ ଦକ୍ଷତା ବିକାଶ କରାଯାଉଛି ।\nନିକଟରେ ଇକୋ ରିଟ୍ରିଟ୍ ଆୟୋଜନ ପାଇଁ ଏକ ଉଚ୍ଚସ୍ତରୀୟ ବୈଠକ ବସିଥିଲା । ଯେଉଁଥିରେ ଆଗାମୀ ରଣନୀତି ଉପରେ ବିସ୍ତୃତ ଆଲୋଚନା କରାଯାଇଥିଲା ।\nମିଳିଥିବା ସୂଚନା ଅନୁସାରେ ବର୍ତ୍ତମାନ ରାଜ୍ୟରେ ୪୦ରୁ ଅଧିକ ଇକୋ ଟୁରିଜିମ୍ ସ୍ଥଳୀ ରହିଛି । ଯେଉଁଥିରେ ୩୦୦ରୁ ଅଧିକ ପ୍ରକୋଷ୍ଠ ରହିଛି ।\nପ୍ରତ୍ୟେକ ସ୍ଥଳୀ ଭିନ୍ନ ଭିନ୍ନ ସଂସ୍ଥା ଦ୍ୱାରା ପରିଚାଳିତ ହେଉଛି । ୬୦୦ରୁ ଅଧିକ ଏସଏଚଜି ଗ୍ରୁପ୍ ଏହାର ପରିଚାଳନା ଦାୟିତ୍ୱ ତୁଲାଉଛନ୍ତି ।
